37.
Na osnovu člana 12 stav 3 Uredbe o Vladi Crne Gore ("Službeni list CG", br. 80/08, 14/17, 28/18, 63/22 i 121/23), Vlada Crne Gore je, 13. decembra 2024. godine, bez održavanja sjednice, na osnovu pribavljenih saglasnosti većine članova Vlade, donijela
ODLUKA
O OBRAZOVANJU KOMISIJE ZA NESTALA LICA
("Službeni list Crne Gore", br. 005/25 od 24.01.2025)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore br. 5 od 24.01.2025. godine, objavljenog na sajtu Službenog lista 27.01.2025. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Član 1
Ovom odlukom obrazuje se Komisija za nestala lica (u daljem tekstu: Komisija).
Član 2
Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
Član 3
Komisija ima predsjednika i sedam članova, koje imenuje Vlada Crne Gore.
Komisiju čine predstavnici:
   1) Ministarstva socijalnog staranja, brige o porodici i demografije, predsjednik;
   2) Ministarstva vanjskih poslova, član;
   3) Ministarstva odbrane, član;
   4) Ministarstva pravde, član;
   5) Ministarstva unutrašnjih poslova, član;
   6) Ministarstva za ljudska i manjinska prava, član;
   7) Vrhovnog državnog tužilaštva, član; i
   8) Crvenog krsta Crne Gore, član.
Član 4
Zadaci Komisije su da:
   - prati, proučava i utvrđuje predloge za rješavanje pitanja nestalih lica sa teritorije Crne Gore u oružanim sukobima na prostoru bivše Socijalističke Federativne Republike Jugoslavije;
   - učestvuje u izvršavanju obaveza koje proizilaze iz međunarodnih ugovora koji se odnose na rješavanje pitanja nestalih lica;
   - koordinira rad državnih organa, organa državne uprave, organa lokalne samouprave, organa lokalne uprave i drugih nadležnih institucija u postupku traženja nestalih lica, ekshumacije i identifikacije;
   - ostvaruje saradnju sa organima državne uprave, organima lokalne samouprave, organima lokalne uprave i drugim nadležnim institucijama, porodicama i udruženjima porodica nestalih lica radi rješavanja statusnih i humanitarnih pitanja porodica.
Član 5
Stručne i aministrativne poslove za potrebe Komisije obavlja sekretar Komisije, koji se bira iz reda zaposlenih u Ministarstvu socijalnog staranja, brige o porodici i demografije.
Član 6
Predsjedniku, članovima i sekretaru Komisije pripada naknada za rad u skladu sa Odlukom o kriterijumima za utvrđivanje visine naknade za rad člana radnog tijela ili drugug oblika rada ("Službeni list CG", br. 26/12, 34/12, 27/13, 44/22 i 78/22).
Naknada iz stava 1 ovog člana isplaćuje se iz budžetskih sredstava organa na čiji predlog su imenovani predsjednik, članovi i sekretar Komisije, a naknada za člana Komisije predstavnika Crvenog krsta Crne Gore isplaćuje se iz sredstava Crvenog krsta Crne Gore.
Član 7
Ova odluka stupa na snagu osmog dana od dana objavljivanja u "Službenom listu Crne Gore".
Broj: 10-011/24-6988
Podgorica, 13. decembra 2024. godine
Vlada Crne Gore
Predsjednik,
mr Milojko Spajić, s.r.